ایران کیلئے روسی ویکسین کی ساتویں کھیپ

روس کی کورونا ویکسین اسپوٹنیک وی کی ایران آمد کا سلسلہ جاری ہے اور روس کی تیار کردہ کورونا ویکسین کی ساتویں کھیپ آج بروز جمعرات ایران پہنچے گی۔

خبر کا کوڈ: 4531

تاریخ: 29 April 2021 - 22:18

مقدس دفاع نیوز ایجنسی کی رپورٹ کے مطابق روس میں ایران کے سفیر کاظم جلالی نے کہا کہ اسپوٹنیک وی روسی ویکسین ایران بھیجے جانے کا سلسلہ جاری ہے اورساتویں کھیپ میں آج ایک لاکھ ڈوز ایران پہنچ جائے گی۔ انہوں نے کہا کہ ایران اور روس کے مابین ہونے والے معاہدے کی رو سے 3 ہفتوں کے دوران 10 لاکھ ویکسین ایران پہنچ جائے گی۔

واضح رہے کہ ایران کی وزارت صحت کی رپورٹ کے مطابق ایران میں اب تک 7 لاکھ 44 ہزار 914 افراد کو ویکسین کی پہلی ڈوز جبکہ ایک لاکھ 93 ہزار 840 افراد کو ویکسین کی دوسری ڈوز دی جا چکی ہے۔ اس طرح ایران میں مجموعی طور پر 9 لاکھ 38 ہزار 752 افراد کو کورونا کے ٹیکے لگائے جا چکے ہیں۔